அமைச்சருக்கு வழங்கப்பட்ட 5 நிமிடங்களில் குறிப்பிடத்தக்க அளவை, இலங்கையின் அண்மைக்கால அடைவுகள் குறித்து வெளிப்படுத்துவதற்குப் பயன்படுத்திய அமைச்சர் மங்கள, இலங்கையின் தேசிய அரசாங்கம், இவ்வாண்டு ஓகஸ்டில் தனது முதலாவது ஆண்டைப் பூர்த்திசெய்யும் போது, 'ஒரு வகையான திருப்தியுடன், பல அடைவுகளைப் பின்னோக்கிப் பார்க்கக்கூடியதாக இருக்கும்' எனத் தெரிவித்தார். தொடர்ந்து அவர், தற்போதைய அரசாங்கத்தால் மேற்கொள்ளப்பட்ட புதிய நடவடிக்கைகளான நல்லிணக்கப் பொறிமுறைகளுக்கான ஒழுங்குபடுத்துதல் செயலகத்தின் உருவாக்கம், சிவில் சமூகப் பிரதிநிதிகளை முழுவதுமாகக் கொண்ட செயலணியொன்றின் உருவாக்கம், தேசிய ஒற்றுமைக்கும் நல்லிணக்கத்துக்கான அலுவலகம், காணாமல் போனோருக்கான நிரந்தரமானதும் சுயாதீனமானதுமான அலுவலகத்தை உருவாக்குவதற்கான வரைவுச் சட்டமூலத்துக்கு அமைச்சரவையின் அங்கிகாரம், காணாமல் போனமைக்கான சான்றிதழ்களை வழங்குவதற்கான சட்டத் திருத்தம் உள்ளிட்ட விடயங்களை, மேற்கோளிட்டு உரையாற்றினார். தொடர்ந்து உரையாற்றிய அவர், பயங்கரவாதத் தடுப்புச் சட்டம் (Pவுயு), தவறாகப் பயன்படுத்தப்படுகின்றது என்பதை ஏற்றுக் கொண்டார். 'மிகவும் விமர்சிக்கப்படுவதும் அதிகமாகத் தவறாகப் பயன்படுத்தப்படுவதுமான பயங்கரவாதத் தடுப்புச் சட்டத்துக்குப் பதிலாக, பயங்கரவாதத்துக்கெதிரான புதிய சட்டமொன்றைக் கொண்டுவருவதற்கு, முதல் வரைவின் இறுதிக் கட்டத்தில், செயற்குழுவொன்று ஈடுபட்டு வருகிறது' எனத் தெரிவித்தார். சித்திரவதைகள் தொடர்பாகக் கருத்துத் தெரிவித்த அவர், 'சித்திரவதை தொடர்பாக முழுமையான எதிர்ப்பான கொள்கையை அரசாங்கம் கொண்டுள்ள போதிலும், அது இடம்பெறுவது இல்லாமல் போகவில்லை, ஆனால் குறைவடைந்துள்ளது. இதன் தீவிரத் தன்மையை நாம் உணர்ந்துள்ளோம்.